**A SZJA 1+1% RENDELKEZÉST - 2018. MÁJUS 22-IG – MEGTEHETI (Forrás** [**www.nav.gov.hu**](http://www.nav.gov.hu) **)**:

Az 1+1 %-os felajánlásáról – függetlenül attól, hogy a 2017-es személyi jövedelemadó-bevallását hogyan nyújtja be – a bevallással együtt vagy akár attól elkülönülten is rendelkezhet.

•a személyi jövedelemadó-bevallás részeként a 17SZJA nyomtatvány EGYSZA lapján (elektronikus úton, vagy postai úton, illetve a NAV ügyfélszolgálatain személyesen)

•az e-szja felületen az online kitöltő program segítségével (elektronikus úton, vagy postai úton, illetve a NAV ügyfélszolgálatain személyesen)

•a 17EGYSZA jelű nyomtatványon (elektronikus úton, vagy postai úton, vagy a NAV ügyfélszolgálatain személyesen eljárva, lezárt borítékban). A nyomtatvány a NAV honlapjáról letölthető,

•a 17EGYSZA jelű nyomtatvány adattartalmával egyező nyilatkozati lapként (postai úton, vagy a személyesen a NAV ügyfélszolgálatain)

* 2018-tól megszűnt a munkáltatói adómegállapítás, azonban a korábbi évek gyakorlatával egyezően a munkáltatója továbbra is összegyűjtheti az Ön 1+1 %-os nyilatkozatát. Amennyiben munkáltatója útján rendelkezik adója 1+1 %-áról, akkor azt részére legkésőbb 2018. május 10-éig lezárt borítékban leadva teheti meg. (Fontos, hogy a lezárt borítékon a leragasztás helyén, továbbá a kísérőjegyzéken rajta legyen az aláírása!)
* Adóbevallásnak minősül az állami adóhatóság által összeállított adóbevallási tervezet elfogadásával, javításával, kiegészítésével elkészített bevallás is. Természetesen, aki a Központi Ügyfélregisztrácós Nyilvántartáshoz kapcsolódó tárhellyel rendelkezik (ügyfélkapu) és bevallási tervezetét az online felületen javítja, az is tud az szja 1+1 %-áról ott rendelkezni. A nyomtatványnak ezen lapján mindkét kedvezményezetti kör részére lehet rendelkezni.
* **A rendelkező nyilatkozat a bevallástól függetlenül is eljuttatható az adóhatósághoz**. Amennyiben tehát az előzőekben leírtak szerint nem rendelkezett (sem a bevallás részeként, sem a munkáltató útján) lehetősége van arra, hogy a rendelkező nyilatkozatokat egy lezárt borítékban postán vagy személyesen juttassa el az adóhatósághoz. Erre 2018. május 22-éig van lehetőség, függetlenül attól, hogy az adóbevallását esetlegesen már beadta.

**A 2018. május 22-ei határidő jogvesztő**. Ez azt jelenti, hogy ha ezt követően rendelkezik befizetett személyi jövedelemadója 1+1%-áról, a rendelkezése érvénytelen és késedelmét igazolási kérelemmel sem mentheti ki.